Bratislava 8. decembra 2022 (HSP/Foto: Screnshot)
Robert Fico (Smer SD) už dlho upozorňuje na fakt, že sankcie voči Rusku nijako nemenia jeho postoj k Ukrajine. Najhoršie dôsledky sankcií však za sebou nemáme, tie ešte len prídu
"Európska únia je teda dobre trafená!" Týmto odsudkom začína Fico svoj videokomentár, ktorý zverejnil včera na sociálnej sieti. Od 5. decembra vstúpila do platnosti ďalšia sankcia – dovoz ropy a ropných produktov do EÚ sa zastavil. Slovensko má výnimku, naďalej k nám prúdi ropa cez ropovod Družba, produkty z nej však Slovensko musí prestať vyvážať do 5. decembra budúceho roka. V minulom roku tvorila ruská ropa až 30 % ropy spracovanej na území EÚ, výrobky z nej pokryli 15 % európskej spotreby.
Čo bude pre Slovensko znamenať táto posledná sankcia? "Prudké zvýšenie cien ropných produktov," odpovedá si Fico, "predovšetkým motorovej nafty. Náhradné kapacity sú nedostatočné, spriatelené ropné krajiny zabudli na akúkoľvek solidaritu s Európou a zarábajú na rope nekresťanské zisky."
Fico predpovedá, že "za hlúposť európskych politikov" si zaplatíme viac ako dve eurá, možno až tri, za liter dieslu. "Európska únia sa vydala na samovražednú misiu, dobrovoľne sa počnúc piatym decembrom 2022 Odstrihla od ruskej ropy a ruských ropných produktov," sumarizuje Fico, "hoci každý desiaty liter diesla pochádza práve z Ruska. Táto sankcia, ktorú Európe nanútili Američania, spôsobí nedostatok motorovej nafty a tlak na zvyšovanie jej ceny. Ropní priatelia Európy sú nesolidárni a vďaka tejto sankcii zarobia dva krát viac ako obyčajne. Slovenka, Slovák si na čerpacej stanici siahnu hlbšie do vrecka vďaka hlúposti politikov, ako je Heger a spol. A, čo je najpodstatnejšie, táto sankcia nezmení ani o jediný milimeter pozíciu Ruska k Ukrajine."
"Európska únia prijala sankciu, ktorá škodí len a len nám – občanom Európskej únie, bravo, blahoželám!" uzavrel Fico, ktorý ešte sľúbil, že ak sa Smer SD dostane do vlády, bude podobné sankcie bez zaváhania vetovať, rovnako ako nezmyselné schémy finančnej pomoci, ktoré sa zo skorumpovanej Ukrajiny nikdy nevrátia.
Dovtedy však, ako vraví Fico, budeme musieť "so studeným uterákom na hlave" sledovať, ako úbohí americkí sluhovia ako sú Matovič, Heger, Čaputová predávajú našu suverenitu a rozširujú chudobu – len aby boli omilostení za zločiny, ktoré páchajú na Slovensku a jeho ľuďoch, alebo ako za zradu Slovenska dostávajú zahraničné ceny. "Pravda, pani Čaputová?" rýpol si Fico.